รถไฟฟ้าบีทีเอส ส่งความสุขในวันเด็ก เด็กอายุไม่เกิน 14 ปี ใช้บริการรถไฟฟ้าบีทีเอส-สายสีทอง รถโดยสารบีอาร์ที ฟรี
นายสุรพงษ์ เลาหะอัญญา กรรมการผู้อำนวยการใหญ่ บริษัท ระบบขนส่งมวลชนกรุงเทพ จำกัด (มหาชน) หรือรถไฟฟ้าบีทีเอส กล่าวว่า วันเสาร์ที่สองเดือนมกราคมของทุกปี กำหนดให้เป็นวันเด็กแห่งชาติ ซึ่งปีนี้ตรงกับวันเสาร์ที่ 14 มกราคม 2566  บริษัทฯ เปิดโอกาสให้เด็กที่มีความสูงไม่เกิน 140 เซนติเมตร หรืออายุไม่เกิน 14 ปี  ที่เดินทางมากับผู้ปกครอง และขึ้น – ลงสถานีเดียวกัน เดินทางด้วยรถไฟฟ้าบีทีเอสฟรีตลอดสาย  ทั้งในส่วนต่อขยายสายสุขุมวิทและสายสีลม รวมถึงรถไฟฟ้าสายสีทองและรถโดยสารด่วนพิเศษบีอาร์ที ตั้งแต่เวลา 06.00 น. ถึง 24.00 น.  สำหรับผู้ปกครองและเด็กๆ ที่ยังไม่มีแผนท่องเที่ยวในวันเด็กแห่งชาติปี 2566 บีทีเอสขอใช้โอกาสพิเศษนี้ แนะนำสถานที่ท่องเที่ยวในวันเด็กแห่งชาติตามแนวรถไฟฟ้าบีทีเอส เริ่มที่พิพิธภัณฑ์กองทัพอากาศและการบินแห่งชาติ ซึ่งเป็นสถานที่รวบรวมการจัดแสดงอากาศยาน อาวุธยุทโธปกรณ์ ที่เคยใช้ในกองทัพอากาศ  สามารถลงที่สถานีพิพิธภัณฑ์กองทัพอากาศ และเดินเท้าต่อเพียง 250 เมตร และสถานที่ถัดไป ฟาร์มจระเข้และสวนสัตว์สมุทรปราการ ภายในเป็นสถานเพาะเลี้ยงจระเข้กว่า 60,000 ตัว มีการแสดงโชว์จระเข้ทุกวัน สามารถลงสถานีสายลวด และโดยสารต่อด้วยรถประจำทางหมายเลข 25 หรือ 102 อีก 1 กิโลเมตร ส่วนสถานที่สุดท้ายพาไปเช็กอินความสนุกกันที่ ไอคอนสยาม ที่มาพร้อมกับกิจกรรมเสริมทักษะการเรียนรู้สำหรับเด็กและแบรนด์ของเล่นชั้นนำมากมาย โดยสามารถลงที่สถานีสะพานตากสินทางออก 2 และเดินเท้าต่อมายังท่าเรือสาทร จะมีบริการเรือรับ-ส่งฟรี (Shuttle Boat) ถึงสถานที่ดังกล่าว หรือสามารถใช้บริการรถไฟฟ้า สายสีทอง ลงสถานีเจริญนครทางออก 2 และเดินผ่านทางเชื่อมเข้าสู่ตัวอาคารไอคอนสยามได้ทั้งนี้ เพื่อสร้างความมั่นใจในการเดินทางให้กับผู้โดยสารที่ใช้บริการระบบขนส่งสาธารณะ ขอความร่วมมือผู้โดยสารสวมหน้ากากอนามัย เพื่อความปลอดภัยต่อบุตรหลาน และตัวท่านเอง ให้เที่ยววันเด็กแห่งชาตินี้ได้อย่างมั่นใจห่างไกลจากโรคโควิด–19 นอกจากนี้ บริษัทฯ ได้จัดเจ้าหน้าที่คอยดูแลอำนวยความสะดวกให้กับเด็ก และผู้ปกครองให้เดินทางได้อย่างปลอดภัย โดยสามารถติดต่อขอรับบัตรโดยสารเดินทางฟรีได้ทุกสถานี